วิกฤตการณ์กรีนแลนด์

ในช่วงวาระการดำรงตำแหน่งประธานาธิบดีสมัยที่สองของดอนัลด์ ทรัมป์ ประธานาธิบดีสหรัฐอเมริกา สหรัฐอเมริกาได้ดำเนินการรณรงค์เพื่อผนวกกรีนแลนด์ ซึ่งเป็นส่วนหนึ่งของราชอาณาจักรเดนมาร์ก และประชาชนของกรีนแลนด์ยังเป็นพลเมืองของสหภาพยุโรปด้วย เหตุการณ์นี้ก่อให้เกิดการเผชิญหน้าระหว่างสหรัฐอเมริกาฝ่ายหนึ่ง กับเดนมาร์ก สหภาพยุโรป และประเทศสมาชิกเนโทหลายประเทศอีกฝ่ายหนึ่ง ก่อนหน้านี้ ทรัมป์เคยพยายามซื้อกรีนแลนด์มาแล้วในช่วงวาระแรกของเขา โดยรัฐบาลเดนมาร์กและรัฐบาลกรีนแลนด์ได้ยืนยันว่ากรีนแลนด์ไม่ใช่สิ่งที่มีไว้ขาย หลังจากความตึงเครียดทวีความรุนแรงขึ้นอย่างต่อเนื่องในช่วง ค.ศ. 2025–2026 การกระทำของสหรัฐฯ ถูกนักวิชาการและนักวิจารณ์อธิบายว่าเป็นรูปแบบหนึ่งของสงครามลูกผสม และใน ค.ศ. 2026 ได้นำไปสู่สงครามการค้าระหว่างสหรัฐกับสหภาพยุโรป เหตุการณ์ทั้งหมดนี้ถูกอธิบายว่าเป็นวิกฤตความสัมพันธ์ข้ามมหาสมุทรแอตแลนติกที่รุนแรงที่สุดในรอบหลายชั่วอายุคน

นับตั้งแต่ได้รับการเลือกตั้งซ้ำใน ค.ศ. 2024 ทรัมป์ได้ข่มขู่หลายครั้งว่าจะรุกรานกรีนแลนด์ และเผยแพร่ข้อมูลเท็จเกี่ยวกับประวัติศาสตร์และสถานการณ์ด้านความมั่นคงร่วมสมัยของเกาะแห่งนี้ เขาแสดงท่าทีดูแคลนกฎหมายระหว่างประเทศ และแสดงความเต็มใจที่จะเลือกยึดครองกรีนแลนด์มากกว่าการรักษาความเป็นเอกภาพของเนโท โดยเชื่อมโยงทัศนคติดังกล่าวเข้ากับความไม่พอใจที่ตนไม่ได้รับรางวัลโนเบลสาขาสันติภาพ รายงานการประเมินภัยคุกคามอย่างเป็นทางการของเดนมาร์ก ซึ่งจัดทำโดยหน่วยข่าวกรองกลาโหมเดนมาร์กและเผยแพร่ใน ค.ศ. 2025 ได้ระบุถึงสหรัฐอเมริกาเป็นภัยคุกคามต่อความมั่นคงแห่งชาติเป็นครั้งแรกในประวัติศาสตร์ โดยจัดอยู่ในระดับเดียวกับรัสเซียและจีน หน่วยข่าวกรองเดนมาร์กยังได้เตือนด้วยว่า กรีนแลนด์กำลังตกเป็นเป้าหมายของ "ปฏิบัติการสร้างอิทธิพลในหลากหลายรูปแบบ "จากผู้มีบทบาทต่างชาติที่มีแนวสอดคล้องกับทรัมป์

นายกรัฐมนตรีของกรีนแลนด์และเดนมาร์กได้ปฏิเสธอย่างสิ้นเชิงต่อความเป็นไปได้ใด ๆ ที่สหรัฐจะเข้าควบคุมกรีนแลนด์ รัฐบาลเดนมาร์กยืนยันว่า หากเกิดการโจมตี กองกำลังทหารใด ๆ ที่ประจำการอยู่ในกรีนแลนด์จะทำหน้าที่ปกป้องดินแดนของเดนมาร์ก และกระทรวงกลาโหมระบุว่า กองทัพเดนมาร์กจะตอบโต้การรุกรานกรีนแลนด์ด้วยกำลังในทันที ราสมุส ยาร์ลอฟ ประธานคณะกรรมาธิการด้านกลาโหม กล่าวว่ารัฐบาลเดนมาร์กจะปกป้องอธิปไตยของตน และจะอ้างใช้มาตรา 5 ของเนโท หากถูกสหรัฐโจมตี อันดริอุส คูบิลิอุส กรรมาธิการด้านกลาโหมของสหภาพยุโรป กล่าวว่า การรุกรานกรีนแลนด์โดยสหรัฐจะหมายถึงจุดจบของเนโท และประเทศสมาชิกสหภาพยุโรปจะมีพันธกรณีต้องเข้าช่วยเหลือเดนมาร์ก เดนมาร์กและประเทศพันธมิตรเนโทอีกแปดประเทศได้ส่งกำลังทหารเสริมไปยังกรีนแลนด์ภายใต้ปฏิบัติการอาร์กติกเอนดูแรนซ์ (Operation Arctic Endurance) เพื่อป้องกันดินแดนดังกล่าว ทรัมป์ได้ตอบโต้โดยเปิดฉากสงครามการค้ากับสหภาพยุโรป ส่งผลให้ผู้นำสหภาพยุโรประงับการให้ความเห็นชอบต่อข้อตกลงการค้าระหว่างสหภาพยุโรป–สหรัฐที่เสนอไว้ และยังได้หารือถึงการใช้เครื่องมือ EU Anti-Coercion Instrument เพื่อดำเนินมาตรการตอบโต้สหรัฐด้วย

ใน ค.ศ. 2025 ได้เกิดการประท้วงต่อต้านสหรัฐอเมริกาครั้งใหญ่ในกรีนแลนด์ และใน ค.ศ. 2026 ก็เกิดการประท้วงอีกครั้งภายใต้ชื่อ "Hands off Greenland" ทั้งในกรีนแลนด์และเดนมาร์ก คำขวัญ "กรีนแลนด์ไม่ใช่ของที่มีไว้ขาย" (Greenland is not for sale) กลายเป็นสโลแกนสำคัญในการประท้วงต่อต้านทรัมป์ ในเดือนมกราคม ค.ศ. 2026 ผลสำรวจความคิดเห็นของยูโกฟ (YouGov) พบว่า ชาวอเมริกันในสหรัฐเพียง 8% สนับสนุนการข่มขู่ของทรัมป์ที่จะรุกรานกรีนแลนด์ ซึ่ง 73% ไม่เห็นด้วย และคณะผู้แทนสมาชิกรัฐสภาสหรัฐจากทั้งสองพรรคการเมืองหลักได้เดินทางไปยังกรุงโคเปนเฮเกน เพื่อแสดงการสนับสนุนความสัมพันธ์ระหว่างเดนมาร์กกับสหรัฐอเมริกา

## อ้างอิง

หมวดหมู่:ความสัมพันธ์ระหว่างประเทศในปี พ.ศ. 2568
หมวดหมู่:ความสัมพันธ์ระหว่างประเทศในปี พ.ศ. 2569
หมวดหมู่:ประเทศเดนมาร์กในปี พ.ศ. 2568